钦定古今图书集成/明伦汇编/官常典/第602卷 > 胡子祺
## 钦定古今图书集成/明伦汇编/官常典/第602卷 > 胡子祺

按《明外史》本传：“子祺，名寿昌，以字行，吉水人。明师下
吉安，猝有寇，民为寇所胁者千馀人。寇退，大师将尽
杀之。子祺走谒营门，力言从寇非民所欲，杀之且失
人心，始得免。洪武三年，以儒士选授监察御史。先是，
帝尝召老臣问以建都之地，有言关中险固，金城天
府之国，宜为都者。帝以天下甫定，国家财赋转输，悉
资东南，重劳其民，故遂已之。”诏以应天、开封为南、北
京，临濠为中都，然而非帝意也。至是子祺首上书请
都关中，略曰：“天下形胜之地，可都者四：河东地势高
厚，控制西北，尧常都之，然其地苦寒，江、淮士卒所不
堪；汴梁襟带河、淮，宋常都之，然其地平旷，无险可凭，
不足以限御戎马。洛阳周公尝卜之，周、汉尝迁之。然
嵩、邙诸山，非有殽、函、终南之阻，涧、瀍、伊、洛之水，非有
泾、渭、灞、浐之雄。故据百二山河之胜，可以耸诸侯之
望，绵宗社之祚，举天下莫关中若也。”帝览书称善。其
后遂命皇太子巡行陜西，为择文武诸臣扈从，且谕
之曰：“天下山川，惟秦地号为险固，汝一游以省观风
俗，慰劳秦父老子弟。”盖微示太子以迁都意。及太子
自陕西还，无几时而薨。会帝亦遂病，于是卒不果。迁
子祺为御史，寻迁广西按察司佥事，屡平冤狱。凡祠
庙不载祀典者，悉令撤毁。闻宋《元祐党人碑》在融州
山谷中，即舁出掊碎之。已又改知彭州。彭故有都江
诸堰，秦时守李冰所凿，导江水以灌成都田，历代皆
用铁石修之，劳费不赀。元季兵兴堰废，民失水利，旁
堰田遂不治。子祺建议修筑，请以竹木代铁石为之。
众初疑不可就，又谓当役万人。子祺曰：“得二千人足
矣。”未几，堰成，费省而利溥，民甚便焉。迁延平知府。延
平听事侧有淫祠，数为妖，前知府徙舍避去。子祺至，
命焚祠，更作室其上居之，妖亦遂息。逾年卒于任。子
祺，有惠政，吏民皆罢市走哭。次子广，永乐中至大官，
自有传。